Departament d'Indústria i Energia
Manteniment, inspeccions i controls periòdics
Empreses instal·ladores i mantenidores
El règim administratiu aplicable a les instal·lacions elèctriques privades està definit pel Decret 351/1987, de 23 de novembre (DOGC de 28.12.1987).
El Decret esmentat preveu que el Departament d'Indústria i Energia és qui ha de determinar el procediment i l'abast de les funcions d'inspecció i de control que han d'efectuar les entitats d'inspecció i control.
El procediment d'actuació administrativa relatiu a les instal·lacions elèctriques privades de baixa tensió, a les quals fa referència l'esmentat Decret 351/1987, ja va ser regulat per l'Ordre de 14 de maig de 1987, modificada per l'Ordre de 30 de juliol de 1987, de forma concordant amb el Decret esmentat i per tant, no requereix cap altra regulació.
Actualment, cal completar la normativa reguladora de la intervenció de les EIC en el camp elèctric, i s'ha d'estendre al de les instal·lacions privades d'alta tensió, sens perjudici del compliment dels supòsits mínims de seguretat que estableixen les disposicions generals vigents per a tot l'Estat.
En conseqüència, per tal de facilitar l'aplicació de les disposicions esmentades, concretament pel que fa referència al control de les instal·lacions elèctriques privades d'alta tensió,
L'àmbit d'aplicació d'aquesta Ordre s'estén a totes les instal·lacions de corrent altern de tensió nominal eficaç superior a 1000 V, entre dos conductors qualssevol, amb freqüència de servei inferior a 100 Hz, i també les de corrent continu de tensió nominal superior a 1500 V, els titulars de les quals són persones físiques o jurídiques diferents de les empreses elèctriques de servei públic.
Es consideren incloses les línies de transport i distribució d'energia elèctrica, i també totes les instal·lacions elèctriques de conjunts o sistemes d'elements, components, estructures, aparells, màquines i circuits de treball de les característiques de tensió i freqüència abans esmentades i que s'utilitzen per a la producció i transformació d'energia elèctrica o per a la realització de tota altra transformació energètica diferent de les que duen a terme les empreses elèctriques de servei públic.
Queden excloses de l'aplicació d'aquesta Ordre les línies elèctriques que constitueixen l'estesa de tracció pròpiament dita dels mitjans de transport electrificats.
D'acord amb l'article 4 de l'esmentat Decret 351/1987, la implantació, l'ampliació i la reforma essencial de les instal·lacions objecte d'aquesta Ordre s'executaran i es posaran en funcionament sense l'autorització administrativa prèvia.
Les instal·lacions esmentades hauran de complir les normes tècniques que resultin aplicables per raons de l'ordenació dels consums energètics i de la seguretat, que determinen el Reglament de línies elèctriques d'alta tensió aprovat pel Decret 3151/1968, de 28 de novembre de 1968 (BOE de 27.12.1968); el Reglament sobre condicions tècniques i garanties de seguretat en centrals elèctriques, subestacions i centres de transformació, aprovat pel Reial Decret 3275/1982, de 12 de novembre (BOE de 1.12.1982), i les instruccions tècniques complementàries i disposicions concordants que s'aprovin, la qual cosa serà justificada pels interessats abans de posar les instal·lacions en funcionament, mitjançant la presentació de la documentació pertinent a les oficines dels òrgans propis del Departament d'Indústria i Energia o en aquelles oficines que s'estableixin en col·laboració amb les entitats d'inspecció i control concessionàries de la Generalitat de Catalunya.
La documentació a presentar, el model del certificat de direcció i d'acabament d'obra i les proves a realitzar seran com a mínim els establerts a l'article 4 del Decret 351/1987, de 23 de novembre (DOGC de 28.12.1987).
Per tal d'aconseguir l'eficàcia i agilitat màximes en el procés, la documentació que d'acord amb l'article anterior ha de presentar-se a l'administració com a condició prèvia a la posada en funcionament de la instal·lació s'adaptarà a les normes que figuraran en els impresos oficials que amb aquesta finalitat editarà aquest Departament.
El projecte i la certificació de direcció i d'acabament d'obra, que han de justificar el compliment de les condicions tècniques de la instal·lació, aniran en tots els casos signats pels tècnics titulats competents i visats, si escau, pel col·legi oficial corresponent, i s'adaptaran al contingut mínim que es descriu a l'annex 1 pel que fa al projecte, i a l'annex del Decret 351/1987, de 23 de novembre, ja esmentat, pel que fa a la certificació de direcció i d'acabament d'obra.
Els tècnics esmentats, sens perjudici de la seva responsabilitat civil i penal, seran responsables administrativament del contingut dels documents que signin i de la concordança d'aquests amb les manifestacions que continguin.
Per contractar un nou subministrament elèctric en alta tensió o per modificar les condicions de la pòlissa de subministrament d'instal·lacions d'alta tensió ja existents, serà preceptiu presentar a l'empresa elèctrica subministradora el justificant d'acusament de recepció de la documentació relativa a l'alta tensió, al qual fa referència l'article anterior, i el del compliment dels punts regulats als articles 7 i 8 de l'Ordre de 14 de maig de 1987 (DOGC de 12.6.1987), en la part aplicable a les instal·lacions elèctriques de baixa tensió que s'han d'alimentar amb el nou subministrament.
Abans de sol·licitar un canvi de nom en la pòlissa de subministrament elèctric d'un contracte en alta tensió, es comunicarà aquest canvi al Departament d'Indústria i Energia mitjançant les oficines receptores esmentades a l'article 3.
L'acusament de rebut de la documentació esmentada serà suficient per al canvi de nom de la pòlissa.
9.1 Quan algun element de la nova instal·lació o reforma no s'adapti estrictament a les normes tècniques que estableix o recomana la Reglamentació vigent, caldrà sol·licitar del servei del Departament d'Indústria i Energia corresponent al seu emplaçament, i abans de l'inici d'execució de la instal·lació, l'exempció del compliment de la norma establerta, adjuntant la documentació tècnica preceptiva que s'ajustarà als mínims indicats a l'article 4 i a l'annex 1.
A més, caldrà justificar la impossibilitat tècnica o legal de complir la norma de la qual se sol·licita l'exempció i acreditar, mitjançant informe tècnic d'una entitat d'inspecció i control, que amb la solució proposada les condicions de seguretat no seran inferiors a les que resultarien de l'aplicació de la norma exceptuada.
9.2 El servei corresponent del Departament estudiarà l'expedient i denegarà raonadament la sol·licitud si considera que no està suficientment justificada l'exempció o que no s'adapta als criteris que, d'acord amb aquest assumpte, dicti la Direcció General de Seguretat Industrial.
Contra aquesta resolució denegatòria es podrà interposar recurs d'alçada d'acord amb la Llei de procediment administratiu.
En cas de considerar-la conforme, el servei corresponent elevarà l'expedient amb el seu informe i la proposta de resolució a la Direcció General de Seguretat Industrial perquè aquesta dicti la resolució pertinent.
Un cop resolt, l'expedient original es retornarà als serveis d'origen per al seu arxivament.
9.3 Un cop acabada l'obra exempta de norma, es presentarà el certificat de final d'obra al servei esmentat en el punt 9.1 i aquest servei, amb la visita d'inspecció prèvia, concedirà, si escau, l'autorització de funcionament, ho comunicarà a l'interessat i trametrà una còpia de la documentació tècnica a l'EIC amb la qual l'empresa instal·ladora hagi concertat el seu control.
Per tal d'aconseguir els objectius de seguretat previstos a la Llei de seguretat de les instal·lacions industrials, els titulars d'instal·lacions privades d'alta tensió estaran obligats a:
a) Subscriure, abans de la posada en funcionament de les instal·lacions, un contracte de manteniment amb l'empresa instal·ladora elèctrica autoritzada per a alta tensió, en el qual aquesta es faci responsable del manteniment de la instal·lació en l'estat de conservació i el funcionament correctes.
Si el titular de la instal·lació d'alta tensió disposa dels mitjans personals i materials idonis per realitzar el manteniment pel seu càrrec, podrà sol·licitar del servei corresponent del Departament d'Indústria i Energia l'exempció de subscriure el contracte esmentat.
Serà condició mínima que el titular disposi en plantilla i a plena ocupació, d'un tècnic titulat competent que es responsabilitzi del manteniment esmentat.
b) Sol·licitar periòdicament, almenys un cop cada tres anys, a una entitat d'inspecció i control acreditada d'acord amb la normativa vigent la realització d'una inspecció de la instal·lació per constatar que es manté dins les condicions de seguretat reglamentàries i el funcionament correcte.
L'entitat inspectora realitzarà la corresponent inspecció i alçarà acta o emetrà informe sobre la seva actuació, del qual conservarà una còpia i entregarà una altra al titular de la instal·lació fent constar les deficiències observades i el termini dins el qual han de ser corregides.
Llevat de casos excepcionals i suficientment justificats, aquest termini no serà superior a sis mesos.
Quan la modificació exigida per l'EIC impliqui una reforma essencial de les condicions o de l'emplaçament de la instal·lació existent, caldrà instruir l'expedient de reforma previst a l'article 3 i següents.
La Direcció General de Seguretat Industrial establirà els terminis per realitzar les inspeccions i la forma en què l'EIC ha de trametre el resultat de les seves actuacions als serveis del Departament.
L'empresa mantenidora de la instal·lació advertirà al titular de les deficiències que observi i que requereixin reforma.
En cas de no ser acceptada pel titular la proposta feta pel mantenidor, aquest haurà d'informar-ho a l'EIC que la controli, perquè aquesta ho tingui en compte a l'hora de fer la inspecció periòdica.
En els casos o circumstàncies que s'observi un perill imminent per a les persones o coses, tant si es tracta de l'instal·lador, del mantenidor o de l'inspector de l'EIC, es tindrà cura d'interrompre el funcionament de la instal·lació o de la part en estat perillós, mentre no es prenguin les mesures provisionals o definitives que eliminin el perill imminent.
Es donarà compte de la interrupció a l'empresa subministradora i als serveis territorials.
El titular de la instal·lació comunicarà als serveis territorials, tan aviat com sigui possible, qualsevol accident que es produeixi en la instal·lació elèctrica del qual es derivin danys personals o materials importants.
Així mateix, el mantenidor i l'EIC els trametran l'informe sobre les causes i conseqüències de l'accident tan aviat en tinguin coneixement o aquells els ho ordenin.
12.1 La instal·lació, l'ampliació, la modificació essencial, el manteniment i la reparació de les instal·lacions elèctriques d'alta tensió objecte d'aquesta Ordre seran realitzats per empreses inscrites al Registre d'empreses instal·ladores elèctriques amb capacitat per actuar en alta tensió.
12.2 Els requisits necessaris per poder realitzar les tasques d'alta tensió a què fa referència el paràgraf anterior són els següents:
a) Disposar en plantilla a Catalunya, d'almenys un tècnic amb dedicació completa, amb titulació d'enginyer industrial o d'enginyer tècnic d'especialitat elèctrica, d'un instal·lador electricista autoritzat per a baixa tensió i d'un nombre d'operaris adequat en quantitat i formació a l'activitat que es prevegui dur a terme.
b) Disposar dels mitjans materials adequats a la seva activitat i com a mínim els que s'indiquen a l'annex 2.
d) Tenir coberta la responsabilitat civil que pugui derivar-se de la seva actuació mitjançant pòlissa d'assegurança per una quantitat proporcionada al risc i a la importància de les instal·lacions a realitzar i mantenir, amb un mínim de 50 milions de pessetes.
Aquesta cobertura podrà ser revisada anualment per la Direcció General de Seguretat Industrial d'acord amb les variacions de l'índex de preus al consum publicat per l'INE.
e) Estar en possessió del document de qualificació empresarial (DQE), no caducat.
f) Tenir contractat el control de la seva activitat instal·ladora almenys amb una EIC concessionària de la Generalitat de Catalunya.
- 1 Es faculta la Direcció General de Seguretat Industrial perquè dicti les instruccions necessàries per desplegar el contingut d'aquesta Ordre.
- 2 Aquesta Ordre entrarà en vigor als tres mesos de la seva publicació al Diari Oficial de la Generalitat de Catalunya.
- 1 Contingut mínim del Projecte d'execució de les instal·lacions elèctriques d'alta tensió.
El Projecte d'execució és el document bàsic per a la realització de l'obra.
Contindrà les dades necessàries perquè la instal·lació quedi definida tècnicament i econòmicament, de manera que pugui ser executada sota la direcció d'un tècnic competent diferent que l'autor del projecte.
El Projecte d'execució d'una instal·lació elèctrica d'alta tensió constarà dels documents següents: Memòria.
Per a la tramitatció de l'expedient administratiu no s'exigirà la presentació del plec de condicions.
A la memòria es donaran totes les explicacions i informacions necessàries per a la direcció correcta de l'obra; també inclourà càlculs justificatius i comprendrà: a) Justificació de la necessitat de la instal·lació.
b) Indicació de l'emplaçament de la instal·lació.
c) Descripció de la instal·lació, assenyalant-ne les característiques i les dels principals elements que es prevegi utilitzar.
d) Descripció de les característiques essencial dels materials, aparells i elements a utilitzar, en cas que es presenti el plec de condicions tècniques.
e) Justificació que en el conjunt de la instal·lació es compleix la normativa que estableix la reglamentació tècnica vigent aplicable.
f) Quan es tracti de línies aèries o subterrànies que discorren per predis de propietat aliena a la del titular, es farà constar que s'ha arribat a un acord per a l'establiment de la servitud corresponent, i també que s'han obtingut les llicències o autoritzacions dels organismes afectats amb motiu de la seva instal·lació, l'execució, el manteniment i la seguretat, per fet de produir-se alguna de les condicions especials d'encreuament, paral·lelisme o proximitat regulades al capítol 7 del Reglament de línies elèctriques aèries d'alta tensió; en cada cas s'aportaran els documents que ho acreditin.
Quan d'acord amb el que disposa l'article 9 d'aquesta Ordre es proposin solucions que no compleixin exactament les prescripcions del Reglament tècnic o les seves recomanacions, s'haurà d'aportar una justificació detallada de la solució proposada, d'acord amb les instruccions de l'apartat 3 d'aquest annex.
1.2.2 Plec de condicions tècniques.
El plec de condicions tècniques contindrà la informació necessària per definir els materials, els aparells i els equips, i el seu correcte muntatge.
Pressupostos parcials dels elements i equips de la instal·lació que es realitzarà.
Pressupost general, resum del conjunt dels pressupostos parcials.
1.2.4 Els plànols hauran d'incloure:
a) Plànol d'emplaçament que inclogui els accessos al lloc de la instal·lació.
b) Esquema unifilar de la instal·lació, amb indicació de les característiques principals dels elements fonamentals que la integren i, concretament, els dispositius de maniobra i protecció.
c) Plànol o plànols generals en planta i alçat suficientment amplis, en les escales convenients i amb indicació de les acotacions essencials, posant de manifest l'emplaçament i la disposició de les màquines, els aparells, els elements i les connexions principals.
d) Quan es tracti de línies elèctriques, s'inclouran els plànols de detall dels encreuaments, dels paral·lelismes i del pas per les proximitats d'edificis, contruccions i zones de risc específic, especificant, per a cada un, el compliment de les separacions mínimes exigides o recomanades pel respectiu Reglament.
e) Plànols de detall dels suports, aïlladors, ferramentes, preses de terra i diversos elements de característiques no normalitzades.
En la redacció d'aquests projectes s'haurà de tenir en compte i caldrà justificar el compliment de les normes tècniques de seguretat d'obligat compliment i especialment el Reglament tècnic de línies elèctriques aèries d'alta tensió, aprovat pel Decret 3151/1968, de 28 de novembre (BOE de 27.12.1968) i el Reglament sobre condicions tècniques i garanties de seguretat en centrals elèctriques, subestacions i centres de transformació, aprovat pel Reial Decret 3275/1982, de 12 de novembre (BOE d'1.12.1982) i les seves instruccions tècniques complementàries vigents.
Als efectes del que s'especifica a l'article 3 d'aquesta Ordre, es consideren com a ampliacions i reformes no essencials, entre d'altres, aquelles en què es dóna alguna de les circumstàncies següents:
a) Quan l'ampliació no provoca obres o instal·lacions noves, ni noves esteses de cables o conductors, de manera que únicament és necessari substituir fusibles, aparamenta o relès.
b) Quan l'ampliació exigeix la col·locació de fusibles, aparamenta o relès en espais, cel·les o cabines buides previstes i preparades en el seu moment per realitzar l'ampliació.
c) Quan l'ampliació consisteixi a substituir un transformador en un centre de transformació per un altre d'una grandària immediatament superior segons les escales normals en el mercat, i no sigui necessari modificar barres, conductors ni altres elements i en el projecte original estigués prevista l'ampliació.
d) Quan la modificació afecta únicament els circuits de mesurament, comandament, senyalització o protecció, o els aparells corresponents.
e) Quan la modificació afecta únicament els serveis auxiliars de la instal·lació d'alta.
No es considera modificació la substitució d'aparells o elements per altres de característiques tècniques similars.
Per a la realització d'ampliacions i reformes no essencials en instal·lacions afectades per aquesta Ordre, no es necessitarà declaració ni tràmit administratiu de cap mena.
- 3 Exempció de compliment de norma.
3.1 Quan no sigui possible el compliment estricte de les prescripcions reglamentàries obligatòries o recomanades, s'haurà de justificar que les condicions de seguretat de la solució proposada són superiors o equivalents a les que resultarien de l'aplicació estricta del Reglament, i es farà una comparació concreta i clara entre aquelles per tal que, d'acord amb l'article 9 d'aquesta Ordre, l'Administració pugui resoldre el que escaigui.
3.2 Sens perjudici de precisar de les autoritzacions i llicències legals corresponents a determinats organismes administratius afectats directament per la instal·lació i que es poden imposar condicions especials, resten compreses en el supòsit del paràgraf anterior tots els casos del capítol 7 del Reglament tècnic de línies elèctriques aèries d'alta tensió, en els quals el mateix reglament no estableix una solució alternativa concreta, pel fet de no imposar les condicions complementàries o que, per considerar la solució alternativa com a excepcional, la condicionen a una autorització preceptiva de l'Administració.
Es troben en aquest cas els següents supòsits que es relacionen a continuació de forma concreta, però no exhaustiva:
a) Encreuament per sota de línies elèctriques, sense que la línia superior reuneixi les condicions de seguretat reforçada de l'article 32 del Reglament de línies elèctriques aèries, o en el cas que ambdues línies siguin de tensió o freqüència diferent i disposin d'elements comuns a la cruïlla (article 33.1).
b) Encreuament d'una línia elèctrica, per sobre d'una línia de tensió superior (article 33.1).
c) Paral·lelisme de línies elèctriques, a distàncies inferiors a 1,5 vegades l'altura del suport més alt, entre les traces dels conductors més propers, llevat de les zones d'accés a centrals, subestacions i estacions transformadores o quan s'adoptin les mesures de seguretat reforçada de l'article 32 del Reglament, per a les dues línies en els trams afectats.
d) El pas de línies elèctriques d'alta tensió, per sobre d'edificis, construccions i zones de risc específic, i també per les seves proximitats, si no es mantenen les distàncies de seguretat entre els edificis o llocs a protegir i la projecció sobre el sòl dels conductors i elements en tensió de la línia en les condicions més desfavorables (article 35), distàncies que s'indiquen a continuació:
Respecte a punts accessibles a persones: 3,3 + V/100 metres, amb un mínim de 5 metres.
Respecte a punts inaccessibles a persones: 3,3 + V/150 metres, amb un mínim de 4 metres.
Queden exclosos els trams de línies que no guarden aquestes distàncies respecte als propis edificis o construccions que les contenen o les suporten, i que estan regulades de forma concreta pels Reglaments tècnics respectius.
3.3 Es consideren zones de risc específic els espais normalment accessibles i on es concentra públic o usuaris no advertits, com ara:
a) Patis de joc i d'esbarjo d'escoles públiques i privades.
b) Espais tancats destinats a espectacles, esports o activitats recreatives a l'aire lliure.
d) Zones d'emmagatzematge de productes inflamables o explosius.
e) Zones tancades en les quals es realitza, de forma habitual i continuada, la càrrega i descàrrega de materials o es desenvolupa l'activitat industrial d'un nombre important de persones.
Relació de mitjans tècnics mínims de les empreses mantenidores d'instal·lacions d'alta tensió.
Analitzador-registrador trifàsic d'energia (tensió, intensitat, cosinus phi, potència activa i reactiva).
Termòmetre d'un camp de mesura de -10 o a +250 o C.
Amidador d'aïllament, fins a 5 kV.
Perxa aïllant detectora de tensió.
Equip de posada a terra i curt circuit.
Equip de mesurament de tensió de pas i de contacte, amb picons de 25 kp i resistència de 1000 ohms, regulador de tensió, etc.
Cascos i banqueta aïllant adequada per a alta tensió.
Tenalles per mesurar intensitats, tensions i resistències.
Aspirador industrial per a la neteja de locals d'alta tensió.
Maleta de comprovació de relès (directes, indirectes).